Prečišćeni tekst Odluke o osnivanju Partnerskog savjeta za regionalni razvoj obuhvata sljedeće propise:
1. Odluka o osnivanju Partnerskog savjeta za regionalni razvoj ("Službeni list Crne Gore", br. 042/11 od 15.08.2011),
2. Odluka o izmjenama i dopunama Odluke o osnivanju Partnerskog savjeta za regionalni razvoj ("Službeni list Crne Gore", br. 031/13 od 05.07.2013),
3. Odluka o izmjenama i dopuni Odluke o osnivanju Partnerskog savjeta za regionalni razvoj ("Službeni list Crne Gore", br. 036/18 od 31.05.2018), u kojima je naznačen njihov dan stupanja na snagu.
ODLUKA
O OSNIVANJU PARTNERSKOG SAVJETA ZA REGIONALNI RAZVOJ
("Službeni list Crne Gore", br. 042/11 od 15.08.2011, 031/13 od 05.07.2013, 036/18 od 31.05.2018)
Član 1
Osniva se Partnerski savjet za regionalni razvoj (u daljem tekstu: Partnerski savjet), kao savjetodavno tijelo Vlade Crne Gore (u daljem tekstu: Vlada).
Član 2
Partnerski savjet čine predsjednik i 30 članova prema sljedećoj strukturi:
   1) po jedan predstavnik organa državne uprave nadležnih za poslove: unutrašnjih poslova; javne uprave; finansija; prosvjete; sporta; kulture; saobraćaja i pomorstva; poljoprivrede i ruralnog razvoja; održivog razvoja i turizma; zdravlja i rada i socijalnog staranja;
   2) 12 predstavnika jedinica lokalne samouprave i to:
      a) tri člana iz Primorskog regiona;
      b) dva člana iz Središnjeg regiona; i
      c) sedam članova iz Sjevernog regiona;
   2a) predstavnik kabineta potpredsjednika Vlade za regionalni razvoj;
   3) predstavnik Investiciono-razvojnog fonda Crne Gore;
   3a) predstavnik Privredne komore Crne Gore;
   4) predstavnik Agencije Crne Gore za promociju stranih investicija;
   5) predstavnik univerziteta licenciranih u Crnoj Gori;
   6) predstavnik udruženja poslodavaca registrovanih u Crnoj Gori, i
   7) predstavnik nevladinih organizacija iz oblasti zaštite životne sredine.
Član 3
Predsjednik Partnerskog savjeta je ministar ekonomije.
Predsjednik Partnerskog savjeta ima zamjenika koga, na njegov predlog, bira Partnerski savjet iz reda predstavnika jedinica lokalne samouprave.
Sekretar Partnerskog savjeta je generalni direktor Direktorata za oblast regionalnalog razvoja u Ministarstvu ekonomije ekonomije za oblast regionalnog razvoja.
Član 4
Predsjednika i članove Partnerskog savjeta imenuje Vlada na period od četiri godine.
Izuzetno od stava 1 ovog člana, mandat članova Partnerskog savjeta traje godinu dana, na rotirajućoj osnovi i to za:
   1) predstavnike jedinica lokalne samouprave iz:
      - Primorskog regiona - Bar, Budva, Herceg Novi, Kotor, Tivat i Ulcinj;
      - Središnjeg regiona - Glavni grad Podgorica, Prijestonica Cetinje, Danilovgrad i Nikšić; i
      - Sjevernog regiona - Andrijevica, Berane, Bijelo Polje, Gusinje, Kolašin, Mojkovac, Petnjica, Plav, Plužine, Pljevlja, Rožaje, Šavnik i Žabljak;
   2) predstavnike univerziteta licenciranih u Crnoj Gori, po sljedećem redosljedu:
      - Univerzitet Crne Gore;
      - Univerzitet Mediteran; i
      - Univerzitet Donja Gorica;
   3) predstavnike udruženja poslodavaca registrovanih u Crnoj Gori, po sljedećem redosljedu:
      - Unija poslodavaca Crne Gore; i
      - Montenegro Biznis Alijansa.
Član 5
Predstavnike organa državne uprave predlažu starješine organa iz člana 2 tačka 1 ove odluke.
Predstavnike jedinica lokalne samouprave predlažu gradonačelnici odnosno predsjednici opština iz člana 4 stav 2 tačka 1 ove odluke.
Predstavnika kabineta potpredsjednika Vlade za regionalni razvoj, predlaže potpredsjednik Vlade za regionalni razvoj.
Predstavnika Investiciono-razvojnog fonda Crne Gore, predlaže predsjednik odbora direktora Investiciono-razvojnog fonda Crne Gore.
Predstavnika Agencije Crne Gore za promociju stranih investicija, predlaže direktor Agencije Crne Gore za promociju stranih investicija.
Predstavnike univerziteta licenciranih u Crnoj Gori predlažu rektori univerziteta iz člana 4 stav 2 tačka 2 ove odluke.
Predstavnike udruženja poslodavaca registrovanih u Crnoj Gori predlažu predsjednici udruženja iz člana 4 stav 2 tačka 3 ove odluke.
Član 6
Predstavnika nevladine organizacije u Partnerski savjet predlažu nevladine organizacije iz oblasti zaštite životne sredine.
Postupak predlaganja člana Partnerskog savjeta iz stava 1 ovog člana predlažu nevladine organizacije u skladu sa propisom kojim se uređuje ostvarivanje saradnje organa državne uprave i nevladinih organizacija.
Član 7
Zadaci Partnerskog savjeta su:
   1) praćenje stanja u oblasti regionalnog razvoja i davanje preporuka za preduzimanje mjera za unapređivanje regionalnog razvoja Crne Gore;
   2) davanje mišljenja na nacrt Strategije regionalnog razvoja Crne Gore;
   3) davanje preporuka za utvrđivanje prioriteta u realizaciji razvojnih projekata;
   4) sagledavanje efekata primjene politike regionalnog razvoja;
   5) obavljanje i drugih poslova u skladu sa zakonom.
Član 8
Postupak za razrješenje člana Partnerskog savjeta pokreće Partnerski savjet na zahtjev predlagača iz čl. 5 i 6 ove odluke ili po sopstvenoj inicijativi.
Član 9
U radu Partnerskog savjeta mogu, po pozivu Partnerskog savjeta, učestvovati i predstavnici međunarodnih organizacija, drugih institucija i organizacija i stručna lica iz odgovarajućih oblasti, bez prava odlučivanja.
Član 10
Partnerski savjet donosi poslovnik o radu.
Član 11
O svom radu Partnerski savjet izvještava Vladu, najmanje dva puta godišnje.
Član 12
Stručne i administrativne poslove za potrebe rada Partnerskog savjeta obavljaće Ministarstvo ekonomije.
Član 13
Imenovanje članova Partnerskog savjeta u skladu sa ovom odlukom, izvršiće se u roku od 60 dana od dana stupanja na snagu ove odluke.
Mandat prvog saziva Partnerskog savjeta počinje od dana održavanja konstitutivne sjednice.
Član 14
Ova odluka stupa na snagu osmog dana od dana objavljivanja u "Službenom listu Crne Gore".